18049815472ac42580424b91846aa798
Hej Bolius


Vi står for at ville sælge vores 'forældrekøbslejlighed' til vores barn, som bebor lejligheden. 


Men skal vi lave en købsaftale eller er det i orden kun af få udfærdiget et skøde? 


Vi har tænkt på, at vi evt. selv eller 'køberen' kunne lave skødet via tinglysning.dk, og vi har tænkt os at tage udgangspunkt i det eksisterende skøde og opdatere det.


Men er der noget, vi skal være opmærksomme på i den forbindelse - eller er denne løsning en god ide?


MVH.  
Ole T.


Salg af 'forældrekøbslejlighed' - skal vi lave en købsaftale med vores barn?
bolius.dk
2021.21
Kære Ole T.


I  skal udfærdige et digitalt skøde, hvor I også indfører vilkårene for handlen. Om I selv kan gøre dette afhænger i virkeligheden af, hvor nemt I har ved IT-opgaver. Hvis I synes, det er for besværligt, kan I sikkert få en advokat til at gøre det for jer til en rimelig pris.


MEN der er andre regler, I skal være meget opmærksomme på:


Når I sælger en lejlighed til jeres eget barn, er det væsentligste i virkeligheden at være opmærksom på, at dette sker til en pris, som SKAT kan anderkende, så købet/overdragelsen ikke blive betragtet som en gave.


For bliver salget betragtet som en gave, skal I betale gaveafgift, hvis værdien overstiger grænsen for afgiftsfrie gaver. 


SKAT vil anerkende salget som ikke værende en gave, hvis I sælger til en pris svarende til ejendomsvurderingen med fradrag af 15 %. Alternativt kan I bede om nogle mæglervurderinger og sælge til gennemsnittet heraf. 


For at være helt sikre i forhold til denne fremgangsmåde, kan I bede SKAT om en bindende forhåndsgodkendelse.


Hvis handlen skal finansieres af et familielån, skal I også være opmærksomme på, at SKAT  alt efter hvordan lånet laves - også vil kunne betragte et sådant lån som en gave. Her vil det derfor også være en god ide at bede om en forhåndsgodkendelse.


Med venlig hilsen

